Document ID: /roh_data/filtered/fineweb-2-filterrobots_roh.jsonl.gz/41838

Eva Jaisli daventa nova presidenta da l’Agid Svizzer per la Muntogna. L’interprendidra bernaisa, ch'era fin ussa CEO da l'interpresa PB Swiss Tools, suonda uschia a Willy Gehriger. Gehringer sa retira suenter nov onns en uffizi, quai scriva l'agid da muntogna en ina communicaziun. Jaisli è cun quai l’emprima dunna a la testa da la fundaziun. Ella fa dapi il 2017 part dal cussegl da fundaziun ed era ils ultims onns er vicepresidenta.
Agid Svizzer per la Muntogna
Dapi il 1943 s'engascha l'Agid Svizzer per la Muntogna per persunas en las muntognas svizras. La fundaziun che vegn finanziada tras donaziuns sustegna projects che creeschan plazzas da lavur e la valurisaziun en il territori da muntogna. Uschia fa el frunt a la depopulaziun e procura che las regiuns muntagnardas restan er en l'avegnir viventas.
L'agid da muntogna finanziescha custs restants en cas d'investiziuns en edifizis, en maschinas ed en sistems dad IT, dentant er tar segundas scolaziuns e furmaziuns supplementaras.
Quai che na vegn betg sustegnì èn ils custs da gestiun e projects currents dal maun public, las interpresas ch'èn per gronda part en possess dal maun public u che han passa 50 plazzas a temp cumplain.